CELEX: 62020TN0004
Language: mt
Date: 2020-01-03 00:00:00
Title: Kawża T-4/20: Rikors ippreżentat fit-3 ta’ Jannar 2020 – Sieć Badawcza Łukasiewicz – Port Polski Ośrodek Rozwoju Technologii vs Il-Kummissjoni

16.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 87/22
            
         
      Rikors ippreżentat fit-3 ta’ Jannar 2020 – Sieć Badawcza Łukasiewicz – Port Polski Ośrodek Rozwoju Technologii vs Il-Kummissjoni
      (Kawża T-4/20)
      (2020/C 87/27)
      Lingwa tal-kawża: l-Ingliż
      
         Partijiet
      
      
         Rikorrenti: Sieć Badawcza Łukasiewicz – Port Polski Ośrodek Rozwoju Technologii (Wrocław, il-Polonja) (rappreżentant: Ł. Stępkowski, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara ineżistenti t-talba kuntrattwali tal-konvenuta kif stipulata fl-ittra tat-13 ta’ Novembru 2019 (ref. Ares (2019)6993009), iddatata t-12 ta’ Novembru 2019, u f’sitt noti ta’ debitu maħruġa mill-konvenuta flimkien ma’ ittra ta’ trażmissjoni, għall-ammont totali ta’ EUR 180 893,90 li jinkludi l-ammont prinċipali li jammonta għal EUR 164 449, u EUR 16 444,90 bħala kumpens għad-danni; u, konsegwentement:
               
            
                  —
               
               
                  tiddikjara li l-ispejjeż tal-persunal li huma s-suġġett tar-rikors jikkostitwixxu spejjeż eliġibbli pagabbli mill-konvenuta;
               
            
                  —
               
               
                  tikkundanna lill-konvenuta tħallas lir-rikorrenti l-ammont ta’ EUR 180 893,90, miżjuda b’interessi moratorji legali taħt id-dritt Belġjan ta’ 8 % fis-sena, mill-24 ta’ Diċembru 2019 sal-ħlas tal-ammont prinċipali; u
               
            
                  —
               
               
                  sussidjarjament, sa fejn l-ittra tal-konvenuta tat-13 ta’ Novembru 2019 (ref. Ares (2019)6993009) tikkostitwixxi att li jista’ jiġi kkontestat, tannulla d-deċiżjoni tal-Kummissjoni li tinsab f’din l-ittra;
               
            
                  —
               
               
                  fi kwalunkwe każ, tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka l-motivi li ġejjin:
      
                  1.
               
               
                  L-ewwel motiv prinċipali, ibbażat fuq il-ksur tal-kuntratt: ksur tal-Artikolu II.14(1)(a) u (b), moqrija flimkien mal-Artikoli II.6(6), II.22(6) u II.24(1) tal-Annessi II għall-Ftehimiet ta’ Għotja Nri 248577-C2POWER, 257626-ACROPOLIS u 215669-EUWB.
               
            
                  2.
               
               
                  It-tieni motiv prinċipali, ibbażat fuq il-ksur tad-dritt applikabbli, jiġifieri d-dritt Belġjan: ksur tal-Artikoli 1134, 1135 u 1315 tal-Kodiċi Ċivili Belġjan.
               
            
                  3.
               
               
                  It-tielet motiv prinċipali, ibbażat fuq il-ksur tad-dritt applikabbli, jiġifieri d-dritt Pollakk: ksur tal-Artikoli 113, 18(2) u 140 tal-Kodiċi tax-Xogħol Pollakk.
               
            
                  4.
               
               
                  Ir-raba’ motiv prinċipali, li jallega li l-konvenuta għandha tħallas interessi moratorji abbażi ta’ prinċipju ġenerali tad-dritt tal-Unjoni dwar l-interessi moratorji u taħt id-dritt Belġjan.
               
            
                  5.
               
               
                  Il-ħames motiv prinċipali, ibbażat fuq il-ksur tal-prinċipju tal-aspettattivi leġittimi sa fejn il-konvenuta tat garanziji preċiżi u inkundizzjonali li ġew miksura.
               
            
                  6.
               
               
                  Is-sitt motiv prinċipali, dwar l-ispejjeż, li jitlob li l-konvenuta tiġi kkundannata għall-ispejjeż, bħala parti li titlef.
               
            
                  7.
               
               
                  L-ewwel motiv imqajjem sussidjarjament, ibbażat fuq il-ksur tad-drittijiet tad-difiża sa fejn il-konvenuta ma pproduċietx provi u ma semgħetx lir-rikorrenti.
               
            
                  8.
               
               
                  It-tieni motiv imqajjem sussidjarjament, ibbażat fuq żball manifest ta’ evalwazzjoni sa fejn il-konvenuta wettqet żbalji ta’ fatt u ma pproduċietx grupp ta’ provi konkordanti.
               
            
                  9.
               
               
                  It-tielet motiv imqajjem sussidjarjament, ibbażat fuq il-ksur tal-obbligu ta’ motivazzjoni sa fejn il-konvenuta ma esponietx il-motivi tagħha u rrifjutat li tispjega l-pożizzjoni tagħha.
               
            
                  10.
               
               
                  Ir-raba’ motiv imqajjem sussidjarjament, ibbażat fuq il-ksur tal-prinċipju ta’ aspettattivi leġittimi sa fejn il-konvenuta tat garanziji preċiżi u inkundizzjonali li ma ġewx osservati.
               
            
                  11.
               
               
                  Il-ħames motiv imqajjem sussidjarjament, dwar l-ispejjeż, li jitlob li l-konvenuta tiġi kkundannata għall-ispejjeż, bħala parti li titlef.